Errol Flynn

Errol Leslie Thomson Flynn (Hobart, 1909ko ekainaren 20 - Vancouver, 1959ko urriaren 14) aktore izan zen.

Errol Flynn, Hollywoodeko aktore dotorea eta Hollywoodeko mito handienetakoa da. Capitan Blood (bere lehen film arrakastatsua) The prince and the pauper, The Adventures of Robin Hood, The sisters eta The Dawn Patrol lanek aktore polemiko honen ibilbidea bermatzen dute.

Errol Flynn abenturazko zinemaren adierazlerik nabarmenena dugu

Bizitza 

Errol Leslie Thomson Flynn 1909eko ekainaren 20an jaio zen Hobarten, Australian, familia dirudun batean. Errol txikiak ez zuen inoiz diziplina larregirik izan eta matrikulatuta egon zen eskola guztietatik kanporatu zuten, artean Australian zela.

Geroago, Flynn Erresuma Batura joan zen bizitzera, baina han ere ez zuen zorte handirik izan eta lanean hastea pentsatu zuen nerabezaroan. Australiara itzuli eta itsas-postako idazkari lanetan aritu zen, eta urre bila aritzea ere erabaki zuen geroago. Gainera, bidaiatzeko dirurik ez zuenez, arrantzale, Gineako tabako-plantazio bateko arduradun, boxeolari eta ganaduen zikiratzaile aritu zen.

Flynnen gorpuzkera atletikoak ekoizle baten interesa piztu zuen eta, horri esker, In the wake of the Bounty (1933) film australiarrean hartu zuen parte. Gustura egin zuen lan Flynnek pelikulan, eta Northampton Repertory konpainia britainiarrean izena eman zuen, interpretazioa ikasteko. Handik denbora gutxira, 1935.ean, Warner estudioek kontratatu zuten.

Captain Blood ("Blood kapitaina", 1935) izan zen Errol Flynnek egin zuen lehen pelikula estatubatuarra. Piraten istorioetan oinarritutako film horrekin hasi zuen Flynnek bere ibilbide arrakastatsua.

1935. urteko ekainean, Lili Damita aktorearekin ezkondu zen. This is the night (1932) filmaren protagonista izan zen Damita, eta Cary Grantekin egin zuen lan, aktore mitikoarentzat lehena zen film horretan. 1942. urtean dibortziatu zen bikotea.

Abenturazko pelikulen aktore ezagunenetakoa bihurtzen ari zen Flynn garai hartan. 30ko hamarkadan arrakasta handia izan zuen La carga de la brigada ligera (1936, Curtiz), El príncipe y el mendigo (1937, William Keighley), The Adventures of Robin Hood (1938, Michael Curtiz eta William Keighley), The Dawn Patrol (1938, Edmund Goulding) Las hermanas (1938, Anatole Litvak), The Private Lives of Elizabeth and Essex (1939) eta Dodge City (1939) pelikulekin.

Osasun arazoak zituela eta, ez zen Bigarren Mundu Gerrara joan eta filmak egiten jarraitu zuen. Hauek dira Flynnek 40ko hamarkadan egin zituen film sonatuenak: The sea hawk (1940, Curtiz), They Died with Their Boots On (1941, Raoul Walsh), Gentleman Jim (1942, Walsh), Edge of darkness (1943, Lewis Milestone), Objective, Burma! (1945, Walsh) eta El burlador de Castilla (1948, Vincent Sherman).

1943. urtean bigarren aldiz ezkondu zen, oraingoan Nora Eddingtonekin. El burlador de Castilla filmean egin zuen lan Flynnen emazteak, baina Shermanek zuzendutako pelikularen produkzioaren urtean banandu egin ziren. Alkoholarekin eta drogekin zuen menpekotasunaren ondorioz, oso arin zahartu zen Flynn, eta, 50 urte zituela, oroimenak huts egiten zion eta nekatu itxura zuen. Ibilbide artistikoa ere kolokan jarri zuen.

Arrakasta gutxiko film batzuk (Kim de la India, adibidez) egin ondoren, aktorea Europara joan zen pelikulak filmatzera. Gure kontinentean egindako lanek ere ez zuten ikusleen babesa izan eta bere ibilbidean atsedenaldi bat egitea erabaki zuen. Lanari berriz ekiteko, Hollywoodera itzuli zen eta, besteak beste, The sun also rises (1958, Henry King), Las raices del cielo (1958, John Huston) eta Cuban Rebel Girls (1959) pelikula dramatikoetan egin zuen lan.

1950. urtean hirugarren aldiz ezkondu zen, Patrice Wymore aktorearekin. Cerco de fuego (1950) filmean egin zuten lan elkarrekin Flynnek eta Wymorek. Handik urte batzuetara, 1959.ean, hil zen Errol Flynn aktore ezaguna.

Bibliografia 
 Beam Ends (1937)
 Showdown (1946)
 My Wicked, Wicked Ways (1959)

Filmagintza

Film luzeak

1930eko hamarkada

1940ko hamarkada

1950eko hamarkada

Film laburrak

Bukatu gabeko filma 

Tasmaniarrak
Australiako aktoreak
Ameriketako Estatu Batuetako aktoreak
Anglo-estatubatuarrak
Anglo-australiarrak
Irlandar estatubatuarrak
Irlandar australiarrak
Eskoziar estatubatuarrak
Eskoto-australiarrak
Gaixotasun kardiobaskularrek hildakoak